  Туспуктэм: lib.udsu.ru Наталия Сильвестрова Удмуртиын тодмо литературатодосчи но дышетӥсь Зоя Богомолова врдскем дырысен 100 ар тырмонлы сӥзем ужрадъёс ортчозы. Со сярысь Удмуртиысь тӧролэн но кивалтэтлэн пресс-службазы ивортӥз. Зоя Богомолова - Удмуртиысь дано кунмурт, УАССР-ысь лулчеберет удысысь сӥё-дано ужась, Россиысь гожъясьёслэн огазеяськонзылэн ёзчиез, Эшъяськон орденлэн кавалерез, Удмурт кун университетысь профессор   Ужрадъёс ар ӵоже Кузебай Герд нимо йӧскалык музейын, Удмуртиысь йӧскалык лыдӟетъюртын, Удмурт кун университетын, нылпиослы но егитъёслы лыдӟетъюртын, озьы ик элькунысь муниципал лыдӟиськонниосын ортчозы. 6-тӥ тулыспалэ Зоя Богомоловалэн улэм юртэзлэн борддор вылаз буре ваён пулэз усьтозы но шайгу вылаз сяська понозы. Со нуналэ ик Кузебай Герд нимо йӧскалык музейын «Пусть никогда не гаснет памяти свеча…» адӟытон усьтӥськоз. 7-тӥ тулыспалэ нылпиослы но егитъёслы лыдӟетъюртын Зоя Богомоловалэн улон но ужан сюресэзлы сӥзем «Благородство и величие таланта» котрес ӝӧк ортчоз. Ужрадэз «Интеллект, обаяние, мудрость: к 100-летию З. А. Богомоловой» адӟытон азьланьтоз. Отын литературатодосчилэн нимыныз герӟаськем чеберлыко но публицистика литература, ужъёсыныз бичетъёс, творчествоезлы сӥзем очеркъёс но статьяос возьматэмын луозы. Адӟытон южтолэзез ужалоз. 8-тӥ тулыспалэ Удмуртиысь йӧскалык лыдӟетъюртын «Женщина на Олимпе» буре ваён ӝыт (16+) ортчоз. Ужрадын тодосчилэн эшъёсыз, матысь адямиосыз, ужъюлтошъёсыз, мер огазеяськонъёслэн ыстэм муртъёссы вераськозы, Ижкарысь коллективъёс кырӟалозы. Пумиськон дыръя «Свет души. Свет слова…: к 100-летию со дня рождения Зои Алексеевны Богомоловой» книга адӟытон ужалоз. Пыронэз дунтэк. 9-10 тулыспалэ Удмурт кун университетысь Удмурт кылосбуръя, финно-угроведениея но журналистикая институт Кузебай Герд но Ашальчи Оки вордскем дырысен 125 ар но Зоя Боломолова вордскем дырысен 100 ар тырмонлы сӥзем «Просветительство в истории и современном развитии литературы, культуры и образования народов России» II Огъяросси научно-практической конференци ортчытоз. Со улсын котрес ӝӧк, научно-практической семинар, егитъёслэн симпозиумзы радъяськоз. Озьы ик Зоя Богомоловалэн улон сюресэз сярысь «Добрая фея удмуртской литературы» фильмез возьматозы. Тодэ вайытом, Ижкарысь чугун сюрес вокзалын Ашальчи Окилы сизем лыдӟонъёс ортчозы. Тегъёс: Удмуртия Литература Лулчеберет  